Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
NATO ģenerālsekretārs Jenss Stoltenbergs paziņojis par jaunu sarunu sākšanu attiecībā uz aizsardzības izdevumu palielināšanu. NATO pašreizējais mērķis nosaka, ka alianses dalībvalstīm jācenšas līdz 2024.gadam palielināt izdevumus aizsardzībai līdz 2% no iekšzemes kopprodukta gadā. NATO par šo mērķi vienojās 2014.gadā samitā Velsā pēc tam, kad Krievija bija anektējusi Ukrainai piederošo Krimu. Tiek uzskatīts, ka Vācija, Kanāda, Beļģija uz citas valstis ir noskaņotas pret šādu soli. Līdz šim tās savai aizsardzībai atvēlējušas ievērojami mazāk par 2% no IKP, piemēram, Vācijas aizsardzības izdevumi pērn tiek lēsti tikai 1,44% no IKP.
========================================== 
Lielbritānijā šodien atkal streiko tūkstošiem dzelzceļa darbinieku, tā cenšoties panākt atalgojumu palielināšanu. Streiki, kurus rīko Dzelzceļa, kuģniecības un transporta darbinieku arodbiedrība (RMT), šonedēļ tiks rīkoti divos 48 stundu periodos - no otrdienas līdz trešdienai un no piektdienas līdz sestdienai. Savukārt ceturtdien streikos vilcienu vadītāji, kurus pārstāv cita arodbiedrība - "Aslef". Šodien vilcieni nekursē aptuveni pusē Lielbritānijas dzelzceļa līniju, pakalpojumus nodrošina vien piektā daļa vilcienu. Dzelzceļa darbinieki Lielbritānijā vairākas reizes streikoja jau decembrī. Lielbritānijā dažādu nozaru darbinieku streiki vēršas plašumā, jo inflācijas straujais pieaugums samazina iedzīvotāju nopelnītās naudas vērtību.
========================================== ========================================
Izglītības un zinātnes ministrija paziņojusi, ka jautājumus par Rēzeknes Tehnoloģiju akadēmijas pievienošanu Rīgas Tehniskajai universitātei valdībā varētu skatīt jau šomēnes. Izvēlētais konsolidācijas variants ar RTU ļautu saglabāt pietiekoši lielu patstāvību. RTA rektore Iveta Mietule iepriekš žurnālistiem bija paudusi, ka Augstskolu likums šobrīd paredz vairākus konsolidācijas veidus. RTA mērķis ir saglabāt un attīstīt studiju programmu piedāvājumu un zinātnisko pētniecību reģionā, konsolidējoties zinātņu universitātes ekosistēmā. ==========================================
Šo svētdien, 8.janvārī, plkst.14:00 Daugavpils Vienības nama koncertzālē sāksies IV Starptautiskā jauno dziedātāju Ziemassvētku dziesmu konkursa fināls. Tajā par lielo balvu sacentīsies 17 dalībnieki, žurnālistiem teica Daugavpils pilsētas pašvaldības Kultūras pārvaldes pārstāve Viktorija Cirse. Fināla konkursanti izpildīs vienu brīvi izvēlētu Ziemassvētku skaņdarbu. Uzvarētāji tiks noskaidroti četrās kategorijās: labākais solists vai duets līdz 14 gadu vecumam, labākais solists līdz 25 gadu vecumam, labākais bērnu ansamblis vai koris kā arī labākais jauniešu ansamblis vai koris. Konkursā piedalījās 78 dalībnieki no piecām valstīm. Decembrī attālināti notika konkursa pirmā kārta.
==========================================
Par sievieti, kura vienā no decembra pēdējām dienām Daugavpilī mēģināja nokārtot vieglā automobiļa vadīšanas eksāmenu diezgan pamatīgā reibumā, joprojām turpinās gan diskusijas sociālajos tīklos, kur komentāru skaits pie pārpublicētajām no medijiem ziņām sniedzas tūkstošos. Interesanti, ka šo ziņu par ievērības cienīgu pārpublicēšanai ir atzinuši arī daudzi citu Eiropas valstu mediji, konkrētāk, Vācijā, Beļģijā un citur. Ja nu kāds no mūsu klausītājiem vēl nezina, par ko ir runa, tad atgādināšu, ka kāda sieviete ar alkohola koncentrāciju izelpotajā gaisā vairāk nekā 2,1 promile, 2022.gada 28.decembrī ieradās Ceļu satiksmes drošības direkcijas Daugavpils nodaļā, lai kārtotu vieglā automobiļa vadīšanas eksāmenu. Eksāmena gaitā CSDD inspektors to pamanīja un eksāmenu pārtrauca. Sieviete piekrita gan viņai inkriminētā noziedzīgā nodarījuma apjomam un juridiskajai kvalifikācijai, gan kriminālprocesa pabeigšanai, piemērojot viņai sodu. Rezultātā ar prokurora priekšrakstu par sodu apsūdzētajai piemērots sabiedriskais darbs uz 120 stundām, transportlīdzekļa vadīšanas tiesību atņemšana uz pieciem gadiem, un, tā kā sievietes vadītais transportlīdzeklis pieder citai (šajā gadījumā – juridiskajai) personai, tad konfiskācija attiecībā uz to nav piemērojama, bet tika nolemts no apsūdzētās valsts labā piedzīt daļēju transportlīdzekļa vērtību, proti, 10 000 eiro. Lūk, kāda ir šīs milzīgās publicitātes cena, un, protams, manu prātu neatstāj arī pārdomas, ar cik lielu uzmanību sabiedrība mēdz iesaistīties šādu īstenībā nenozīmīgu jaunumu apspriešanā, atstājot novārtā ievērojami būtiskākas lietas un parādības.  
========================================== Pagājušajā gadā Daugavpilī populārākie jaundzimušajiem dotie bērnu vārdi bija Maksims un Sofija. 2022. gadā pilsētā kopumā reģistrēti 543 jaundzimušie - 262 meitenes un 281 zēns. 
============================================================================
 Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.